जब त्रिपुरा के मुख्यमंत्री विप्लव देव ने पौराणिक चरित्र संजय द्वारा धृतराष्ट्र को महाभारत युद्ध का आंखों देखा हाल सुनाने के प्रसंग का हवाला देकर प्राचीन काल से भारत में टेक्नोलॉजी, इंटरनेट और सैटेलाइट होने की बात कही तो यह महज इस तरह के बयानों की एक अगली कड़ी भर थी। इससे पहले भी वर्तमान सरकार के मंत्रियों का यह अतीत प्रेम अनेक रूपों में अभिव्यक्त हुआ है। 2014 में प्रधानमंत्री मोदी ने गणेश भगवान को हाथी का सिर लगाने वाले प्लास्टिक सर्जन की प्रशंसा में कसीदे पढ़े थे। सन 2014 में ही गृहमंत्री राजनाथ सिंह ने कहा कि हीजनबर्ग का प्रिंसिपल ऑफ अनसरटैनिटी वेदों से लिया गया है। अपने कथन के समर्थन में उन्होंने ऑस्ट्रियन अमेरिकन लेखक काप्रा की पुस्तक द ताओ ऑफ फिजिक्स(1975)का हवाला दिया। बाद में यह तथ्य सामने आया कि यह पुस्तक क्वांटम सिद्धांत और उपनिषदों की दार्शनिक समानताओं पर केंद्रित थी और इसमें ऐसा कोई भी दावा नहीं किया गया था। जनवरी 2018 में केंद्रीय मंत्री एवं पूर्व आईपीएस अधिकारी सत्यपाल सिंह ने कहा कि मनुष्यों के विकास संबंधी चाल्र्स डार्विन का सिद्धांत वैज्ञानिक रूप से गलत है। स्कूल और कॉलेज पाठ्यक्रम में इसे बदलने की आवश्यकता है। मनुष्य जब से पृथ्वी पर देखा गया है, हमेशा मनुष्य ही रहा है। यहां यह जानना रोचक है डार्विन का सिद्धांत ईसाई और इस्लाम धर्म के अनुयायियों को भी स्वीकार्य नहीं रहा है।